सच्ची गल्लै दा घरै आह्‌ले ई ते पता नीं लगदा। सारा दिन उन्न कम्मै ’र रौह्‌ना ते ज़ेल्लै ओह् घर परतोंदा तां कोई कोई बखेड़ा बने दा हुंदा। नुहाड़ा न्यांऽ ते सुनी-सनाई गल्लै पर गै होई सकदा ऐ। सारी ध्याड़ी दी मनुक्खै दी हुट्‌टी-हारी दी बुद्‌ध सुनी-सनाई दी गल्लै प किन्ना का न्यांऽ करी सकदी ऐ। जे मनुक्खै ई भुक्कड़नें दी बी खोऽ होऐ तां फ्ही सुन्नें प सुहागा गै समझो। नेह् घरै च खु’ल्लियै सह्‌नां लोआदी गी औंदा, नां जनानी गी ने नां गै मालकै ई। इक्क दूए ई दिक्खी नेई सखानें आह्‌ली कंध दिन-ब-दिन उचेरी गै हुंदी जंदी ऐ। मातरेआं किन्नी बी चंगी की नी होऐ, खीर खोआंदी ते मातरेआं गै ऐ। उसी नां कोई माऽ समझदा नां आखदा। साक-सरबंधी बी न्यानें दे कुंगले मनें च नुहाड़ी नेही तस्वीर चित्तरी ओड़दे न जे सुखने च बी त्राही जान। मातरेआं कुसी-कुसी जाइयै सफाई दिंदा फिरै। जियां सारियां मातरेआं चंगियां नेईं हुंदियां ऊआं गै सारियां मातरेआं माड़ियां बी नेईं हुंदियां। जेह्‌ड़ियां बिंद माड़ियं हुंदियां न, उनेईं माड़ा बनाने च बी इस्सै समाज दा हत्थ हुंदा ऐ। चंगे-भले मनुक्खै ई जे भंडदे गै रौह् तां उब्बी मूंहजोर होई जंदा ऐ। उस बी ते चिड़ आई सकदी ऐ। चिड़ियै बी माह्‌नू जिद्‌द करन लगी पौंदा ऐ।